ÁRNYSZÍNHÁZ

Padláson-pincében, régi kacatok között kutatva valóságos kincseket lelhetünk, ha árnyszínházunkba keresünk szereplőket.

Első ránézésre talán nem is gondolnád, hogy az unalmas külsejű tárgyak is izgalmassá válnak, ha csak az árnyékukat nézed.

Próbáld ki! Szedj össze találomra 4–5 kisebb tárgyat, amiknek minél különbözőbb az alakja. Erős lámpa fényét állítsd úgy, hogy egy szabad falfelületre vetíthesd a kezedben tartott tárgyak árnyékát.

Ha társad is van, még könnyebb együtt kitalálni, melyik árnyék kire/ mire hasonlít.

Jegyezd le a szereplőid alakját, adj nekik nevet, és találj ki olyan történetet, amiben mindenkinek jut szerep.

Keress hozzá megfelelő zenét.

Öltözz feketébe, hogy ne vond magadra a nézők figyelmét.

Készíts plakátot, meghívót, belépőjegyet, tűzd ki a premier időpontját.

Már kezdődhet is az előadás!